**রাহুল সাংকৃত্যায়ন** তথা **কেদারনাথ পাণ্ডে** (৯ এপ্রিল, ১৮৯৩ – ১৪ এপ্রিল, ১৯৬৩), ছিলেন ভারতের একজন স্বনামধন্য পর্যটক, বৌদ্ধ সহ বিভিন্ন শাস্ত্রে সুপণ্ডিত, মার্কসীয় শাস্ত্রে দীক্ষিত । তিনি তাঁর জীবনের ৪৫ বছর ব্যয় করেছেন বিভিন্ন স্থানে ভ্রমণ করে। তিনি বৈজ্ঞানিক বস্তুবাদের তাত্ত্বিক ব্যাখ্যাকারী হিসেবেও প্রসিদ্ধ ছিলেন। বলা হয়েছে তিনি হিন্দি ভ্রমণ সাহিত্যের জনক। *ভোলগা থেকে গঙ্গা* তাঁর অন্যতম বিখ্যাত গ্রন্থ। বৌদ্ধ দর্শনে তাঁর পাণ্ডিত্য ছিল অসামান্য। কাশীর পণ্ডিতমণ্ডলী তাঁকে "মহাপণ্ডিত" আখ্যায়িত করেছিলেন।

বাল্যজীবন
---------

তার জন্ম ১৮৯৩ খ্রিষ্টাব্দে সনাতন হিন্দু ব্রাহ্মণ পরিবারে। জন্মস্থান উত্তর প্রদেশের আজমগড়ের একটি ছোট্ট গ্রাম। তার আসল নাম ছিল কেদারনাথ পাণ্ডে। ছোটো বেলাতেই তিনি মাকে হারান। তার পিতা গোবর্ধন পান্ডে ছিলেন একজন কৃষক। বাল্য কালে তিনি একটি গ্রাম্য পাঠশালায় ভর্তি হয়েছিলেন। আর এটিই ছিলো তার জীবনে একমাত্র প্রাতিষ্ঠানিক শিক্ষা। অষ্টম শ্রেণী অবধি অধ্যয়ন করেছিলেন। এখানে তিনি উর্দু ও সংস্কৃতের উপর প্রাথমিক শিক্ষা লাভ করেন। তিনি বহু ভাষায় শিক্ষা করেছিলেন যথা : হিন্দি, উর্দু, বাংলা, পালি, সংস্কৃত, আরবি, ফারসি, ইংরেজি, তিব্বতি ও রুশ।

ব্যক্তিগত জীবন
--------------

জালিয়ানওয়ালা বাগের হত্যাকাণ্ড (১৯১৯) তাঁকে একজন শক্তিশালী জাতীয়তাবাদী কর্মীতে রূপান্তরিত করে। এ সময় ইংরেজ বিরোধী কার্যকলাপের অভিযোগে তাঁকে আটক করা হয় এবং তিন বছরের কারাদণ্ড ভোগ করতে হয়। এ সময়টিতে তিনি পবিত্র কুরআন শরীফ সংস্কৃতে অনুবাদ করেন। পালি ও সিংহল ভাষা শিখে তিনি মূল বৌদ্ধ গ্রন্থগুলো পড়া শুরু করেন। এ সময় তিনি বৌদ্ধ ধর্ম দ্বারা আকৃষ্ট হন এবং নিজ নাম পরিবর্তন করে রাখেন রাহুল (বুদ্ধের পুত্রের নামানুসারে) সাংকৃত্যায়ন (আত্তীকরণ করে যে)।, জেল থেকে ছাড়া পাওয়ার পর তিনি বিহারে চলে যান এবং ডঃ রাজেন্দ্র প্রসাদ-এর সাথে কাজ করা শুরু করেন। তিনি গান্ধিজীর আদর্শে অনুপ্রাণিত ছিলেন এবং এসময় তিনি গান্ধীজী প্রণীত কর্মসূচীতে যোগদান করেন। যদিও তার কোনো আনুষ্ঠানিক শিক্ষা ছিলো না, তবুও তার অসাধারণ পাণ্ডিত্যের জন্য রাশিয়ায় থাকাকালীন লেনিনগ্রাদ বিশ্ববিদ্যালয় থেকে তাঁকে শিক্ষকতার অনুরোধ করা হয়। তিনি তা গ্রহণ করেছিলেন। ভারতে এসে তিনি ডঃ কমলা পেরিয়ার নামক একজন ভারতীয় নেপালি মহিলা কে বিয়ে করেন। তাঁদের দুই সন্তান হয়, কন্যা জয়া ও পুত্র জেতা। পরে শ্রীলঙ্কায় (তৎকালীন সিংহল) বিদ্যালঙ্কার বিশ্ববিদ্যালয়ে শিক্ষক হিসেবে যোগদান করেন। এখানে তিনি গুরুতর অসুস্থ হয়ে পড়েন। তাঁকে ভারতে নিয়ে আসা হয় এবং দার্জিলিংয়ে, ১৯৬৩ খ্রিষ্টাব্দের ১৪ এপ্রিল তিনি শেষ নিঃশ্বাস ত্যাগ করেন।

ভ্রমণ
-----

রাহুল সাংকৃত্যায়নের ব্যক্তিগত জীবনের পুরোটাই কেটেছে ভ্রমণ করে। নয় বছর বয়সে তিনি পৃথিবী দেখার জন্য বাড়ি থেকে পালিয়ে যান। কয়েক বছর পর কিছুদিনের জন্য বাড়িতে ফিরে আসেন, এবং আবার বাড়ি ছাড়েন। এবারে তিনি একটি মঠে সংস্কৃত শিক্ষা গ্রহণ করেন। ভোজপুরী, মৈথিলী, নেপালি, রাজস্থানী প্রভৃতি ভারতের বিভিন্ন অঞ্চলের ভাষায় তার অসাধারণ দক্ষতা ছিল। তিনি এমনকি ফটোগ্রাফিও শিখেছিলেন। তিনি ভারতের সকল তীর্থ-ক্ষেত্রে ভ্রমণ শুরু করেন। তিনি মাদ্রাজে ছিলেন এবং তামিল ভাষা শিখেছিলেন। এছাড়াও অন্ধ্র প্রদেশ, ব্যাঙ্গালোর, হাম্পি, কর্ণাটক প্রভৃতি স্থানেও ভ্রমণ করেন। ভ্রমণ করেই তিনি জীবনের বেশির ভাগ সময় কাটিয়েছেন। তিনি এমনকি তিব্বতের নিষিদ্ধ ভূমিতেও গিয়েছিলেন। কাশ্মীর, কার্গিল প্রভৃতি এলাকা দিয়ে পায়ে হেটে তিনি তিব্বতে প্রবেশ করেন। ১৩শ খ্রিষ্টাব্দে বখতিয়ার খিলজীর নালন্দা ও বিক্রমশিলা বিশ্ববিদ্যালয় এর পাঠাগার পুড়িয়ে ফেলার পর ভারতে সেই অর্থে তেমন সংস্কৃত ভাষার কাজ খুঁজে পাওয়া যায় না। রাহুল সাংকৃত্যায়নের মূল উদ্দেশ্য ছিলো হারিয়ে যাওয়া সংস্কৃত পুঁথি উদ্ধার করা, মূলত যেগুলো ছিলো বৌদ্ধ ধর্মের উপর। তিব্বত থেকে তিনি পালি ও সংস্কৃতের মূল্যবান পুঁথি, বই ও কিছু চিত্রকর্ম নিয়ে আসেন। এগুলো নালন্দা ও বিক্রমশিলা বিশ্ববিদ্যালয়ের পালিয়ে যাওয়া বৌদ্ধ ভিক্ষুগণ তিব্বতে নিয়ে গিয়েছিলেন। পাটনা জাদুঘরে এর একটি অংশ সংরক্ষিত আছে। তিনি তিন বার তিব্বত গিয়েছিলেন, তিব্বতীয় ভাষা শিখেছিলেন। তিব্বত-হিন্দী অভিধান রচনা করেছিলেন, যার শুধুমাত্র প্রথম অংশ তার মৃত্যুর পর প্রকাশিত হয়। তিনি এরপর শ্রীলঙ্কা, জাপান, কোরিয়া, চীন, রাশিয়া, তেহরান, বালুচিস্তান প্রভৃতি দেশ ভ্রমণ করেন।

লেখক জীবন
---------

তিনি ২০ বছর থেকে লেখালেখি শুরু করেন। তিনি প্রতিদিন তাঁর দিনলিপি রাখতেন সংস্কৃত ভাষায়। এটি পরে তাঁর আত্মজীবনী লিখতে কাজে লেগেছিলো। তাঁর মাতৃভাষা ছিল ভোজপুরী, তবে তিনি মূলত সংস্কৃতেই লেখালেখি করতেন। এছাড়াও হিন্দী ব্যবহার করতেন। তিনি অন্তত ৩৬ টি ভাষা জানতেন। ভোজপুরী, হিন্দী ও সংস্কৃত ছাড়াও পালি, উর্দু, ফার্সি, আরবী, তামিল, তিব্বতী, সিংহলী, ফরাসি, রুশ প্রভৃতি ভাষা জানতেন। তিনি ছিলেন একজন ভারত বিশারদ। ভ্রমণ, সামাজিক বিজ্ঞান, ইতিহাস, দর্শন, ধর্ম, বিজ্ঞান প্রভৃতি বিষয়ের উপর তাঁর অনেক গ্রন্থ আছে। এর মাঝে কিছু জীবনী ও আত্মজীবনীমূলক গ্রন্থও আছে। লেখক জীবনের পরের দিকে মৌলিক কাজ অব্যাহত থাকলেও গ্রন্থ সম্পাদনা, অভিধান সঙ্কলন ইত্যাদি তুলনামুলকভাবে বেশি করেছেন। এ সময় তিনি সর্বহারা শ্রেণির মহান নেতাদের জীবনী রচনায় মনোযোগ দেন। তাঁর সর্বাধিক উল্লেখযোগ্য গ্রন্থ হলো ভোলগা থেকে গঙ্গা।, এটি রচনার পর ভারতের হিন্দীভাষী প্রায় সমস্ত অঞ্চল থেকে তাকে তীব্র বিরোধিতার সম্মুখীন হতে হয়েছিলো।

"ভোলগা থেকে গঙ্গা" ছাড়া তাঁর উল্লেখযোগ্য গ্রন্থগুলি হল - "মেরি জীবনযাত্রা", "মধ্য এশিয়ার ইতিহাস", "দর্শন দিকদর্শন", "কিন্নর দেশে আমি", "যাত্রাপথে", "মানব সমাজ", "আমার লাদাখ যাত্রা", "ভারতে বৌদ্ধ ধর্মের উত্থান পতন", "তিব্বতের সওয়া বছর", "ভবঘুরে শাস্ত্র", "ইসলাম ধর্মের রূপরেখা", "মাও সে তুং", "আকবর", "স্তালিন", "বৈজ্ঞানিক বস্তুবাদ" ইত্যাদি। "মেরি জীবনযাত্রা" বইয়ের ভূমিকায় বুদ্ধকে তাঁর শিক্ষক, গুরু আখ্যা দিয়ে তিনি লিখেছেন "নানা অভিমতকে আমি গ্রহণ করেছি একটা নৌকার মতো যাতে নদী পেরিয়ে বিপরীত দিকে যেতে পারি কিন্তু সেই অভিমতগুলোকে এমন বোঝা করে তুলিনি যাতে মনটাই পাষাণভার হয়ে যায়"।

পুরস্কার তালিকা
---------------

* পদ্মভূষণ (১৯৬৩)
* সাহিত্য অকাদেমি পুরস্কার (১৯৫৮)

মৃত্যু
------

শ্রীলঙ্কায় তিনি ডায়াবেটিস ও উচ্চ রক্তচাপে আক্রান্ত হওয়ায় মস্তিষ্কে রক্তক্ষরণ হয়। পরে তিনি স্মৃতিশক্তিও হারিয়ে ফেলেন। ১৯৬৩ সালের ১৪ এপ্রিল দার্জিলিং শহরে রাহুল সাংকৃত্যায়ন মৃত্যুবরণ করেন।

তথ্যসূত্র
---------

1. 1 2  মহাপণ্ডিত রাহুল সাংকৃত্যায়ন[*স্থায়ীভাবে অকার্যকর সংযোগ*]
2. 1 2  "ভোলগা থেকে গঙ্গা"। ১৬ জুলাই ২০১৩ তারিখে মূল থেকে আর্কাইভ করা। সংগ্রহের তারিখ ২৬ মার্চ ২০১৪।
3. 1 2 3 4  মহাপণ্ডিত রাহুল সাংকৃত্যায়ন স্মরণে[*স্থায়ীভাবে অকার্যকর সংযোগ*]
4. ↑  ডঃ রাজেন্দ্র প্রসাদ পরবর্তী কালে স্বাধীন ভারতের রাষ্ট্রপতি হয়েছিলেন।

| * দে
* স
রাহুল সাংকৃত্যায়ন |
| --- |
| উপন্যাস | 
* বাইশভি সদী
* জিনে কে লিয়ে
* সিংহ সেনাপতি
* জয় যৌধেয়
* ভাগো নহি, দুনিয়া কো বদলো
* মধুর স্বপ্ন
* রাজস্থানী রাণিবাস
* বিস্মৃত যাত্রী
* দিবোদাস
* বিস্মৃতি কে গর্ভ মে

 |  |
| ছোট গল্প | 
* সতমী কে বচ্চে
* ভোল্গা সে গঙ্গা
* বহুরঙ্গী মধুপুরী
* কনৈলা কি কথা
* প্রভা
* মেহরারু কে দুর্দসা

 |
| আত্মজীবনী | 
* মেরী জীবন যাত্রা (৬ খন্ড)

 |
| জীবনী | 
* সর্দার পৃথ্বীসিংহ
* নয়ে ভারত কে নয়ে নেতা (২ খন্ড)
* বচপন কি স্মৃতিয়াঁ
* অতীত সে বর্তমান
* স্তালিন
* লেনিন
* কার্ল মার্ক্স
* মাও ত্সে তুং
* ঘুমক্কড় স্বামী
* জিনকা ম্যাঁয় কৃতজ্ঞ
* বীর চন্দ্রসিংহ গঢ়বালী
* সিংহল ঘুমক্কড় জয়বর্ধন
* কাপ্তান লাল
* সিংহল কে বীর পুরুষ
* মহামানব বুদ্ধ
* বুদ্ধাচার্য
* বাবা সাহেন ডক্টর আম্বেদকর
* কমরেড মুজফফর আহমেদ
* আকবর

 |
| ধর্ম ও দর্শন | 
* দর্শন দিগদর্শন
* বুদ্ধিজম
* বিজ্ঞপ্তিমাত্রতাসিদ্ধিশাস্ত্র
* মজ্ঝিমপন্নসকম
* উপরিপন্নসকম
* প্রমাণবর্ত্তিকম
* পাঁচ বৌদ্ধ দর্শনিকা
* বৈজ্ঞানিক ভৌতিকবাদ
* বিগ্রহব্যবর্ত্তনি
* দোহ কোশ
* বুদ্ধমাতাম
* ধর্মপদামু বুদ্ধগীতা
* বুদ্ধিজম: দ্য মার্ক্সিস্ট অ্যাপ্রোচ
* মানব সমাজম
* বৌদ্ধ সংস্কৃতি
* বিনয়সূত্র
* প্রমাণবর্ত্তিকাভাষ্যম
* অভিধর্মকোশ
* ইসলাম ধর্ম কি রূপরেখা
* সুত্ত পিটক কা মজ্ঝিম নিকায়
* বুদ্ধ কা দর্শন

 |
| রাজনীতি | 
* মানসিক গুলামি
* চীন মে ক্যা দেখা
* সাম্যবাদ হি কিউ?
* সোভিয়েত ভূমি (২ খন্ড)
* তুমহারি ক্ষয়
* আজ কি রাজনীতি
* মেরে অসহযোগ কে সাথী

 |
| ইতিহাস | 
* ঋগবৈদিক আর্য
* মানব সমাজ
* হিস্ট্রি অব সেন্ট্রাল এশিয়া
* সোভিয়েত ন্যায় ঔর রাদেক আদি কা মুকদ্দমা
* বিশ্ব কি রূপরেখা
* পালি সাহিত্য কা ইতিহাস

 |
| ভ্রমণ সাহিত্য | 
* ঘুমক্কর শাস্ত্র
* রুশ মে পঁচিশ মাস
* মেরী লঙ্কা যাত্রা
* মেরী জাপান যাত্রা
* ইরান
* মেরী লাদাখ যাত্রা
* মেরী তিব্বত যাত্রা
* তিব্বত মে সওয়া বরস
* কিন্নর দেশ মে
* মেরী ইউরোপ যাত্রা
* এশিয়া কি দুর্গম ভূখন্ডো মে
* যাত্রা কে পন্নে

 |
| তিব্বত সম্বন্ধীয় | 
* তিব্বতী বালশিক্ষা
* পথাবলী (৩ খন্ড)
* তিব্বতী ব্যাকরণ
* তিব্বত মে বৌদ্ধ ধর্ম

 |
| অন্যান্য | 
* দক্ষিণী হিন্দী কা ব্যাকরণ
* দক্ষিণী হিন্দী কাব্যধারা
* সংস্কৃত পথমালা
* সংস্কৃত কাব্যধারা
* রাষ্ট্রভাষা হিন্দী
* পুরাতত্ত্ব নিবন্ধাবলী
* সোনে কি ঢাল
* শয়তান কি আঁখ
* সোভিয়েত মধ্য এশিয়া
* অ্যাডমিনিস্ট্রেটিভ ডিক্সনারি
* শব্দবেতার
* অধ্যার্ধশটক
* সাহিত্য নিবন্ধাবলী
* অগ্নীশ্বাক্ষর
* জেতবন শ্রবস্তী
* হিমালয় পরিচয়
* শাদি
* অনাথ
* বিবিধ প্রসঙ্গ
* গ্রাম ঔর গ্রামীন
* মানব কি কহানি
* নিরালে হীরে কি খোঁজ

 |